CELEX: 32020D1575
Language: sl
Date: 2020-10-27 00:00:00
Title: Sklep Evropske centralne banke (EU) 2020/1575 z dne 27. oktobra 2020 glede ocenjevanja informacij o kršitvah, ki se sporočajo prek orodja za žvižgače, kadar je zadevna oseba visoki uradnik ECB, in nadaljnjega ukrepanja na podlagi teh informacij (ECB/2020/54)

29.10.2020   
               
               
                  SL
               
               
                  Uradni list Evropske unije
               
               
                  L 359/14
               
            
         SKLEP EVROPSKE CENTRALNE BANKE (EU) 2020/1575
         z dne 27. oktobra 2020
         glede ocenjevanja informacij o kršitvah, ki se sporočajo prek orodja za žvižgače, kadar je zadevna oseba visoki uradnik ECB, in nadaljnjega ukrepanja na podlagi teh informacij (ECB/2020/54)
         SVET EVROPSKE CENTRALNE BANKE JE –
         ob upoštevanju Statuta Evropskega sistema centralnih bank in Evropske centralne banke ter zlasti člena 12.3 Statuta,
         ob upoštevanju naslednjega:
         
                     (1)
                  
                  
                     Politika žvižgaštva Evropske centralne banke (ECB) je bila nedavno izboljšana v okviru poklicne etike ECB (1). Informacije o kršitvah, ki se sporočajo prek notranje platforme za sporočanje, ki jo je za ta namen vzpostavila ECB (v nadaljnjem besedilu: orodje za žvižgače), lahko zadevajo visoke uradnike ECB, torej uradnike, ki so navedeni v členih 1.1, 1.2 in 1.4 Kodeksa ravnanja za visoke uradnike Evropske centralne banke (2).
                  
               
                     (2)
                  
                  
                     Da bi bila politika žvižgaštva ECB učinkovita, bi morala določati temeljito ocenjevanje in nadaljnje ukrepanje na podlagi vseh sporočil, ki se predložijo prek novega orodja za sporočanje. Tako ocenjevanje in nadaljnje ukrepanje bi bilo treba izvajati v skladu z usklajenim postopkom, za kar bi moral biti odgovoren imenovani pristojni organ.
                  
               
                     (3)
                  
                  
                     Primerno je določiti postopek, ki se bo uporabljal za ocenjevanje in nadaljnje ukrepanje na podlagi informacij o kršitvah, ki se sporočajo prek orodja za žvižgače, kadar se sporočilo nanaša na visokega uradnika ECB kot osebo, ki je obtožena kršitve ali je s to osebo povezana.
                  
               
                     (4)
                  
                  
                     Da bi zagotovili nemoteno izvajanje izboljšanega okvira in se izognili pravni negotovosti pri ocenjevanju in nadaljnjem ukrepanju na podlagi informacij o kršitvah, ki se sporočajo prek orodja za žvižgače, kadar se sporočilo nanaša na visokega uradnika ECB kot osebo, ki je obtožena kršitve ali je s to osebo povezana, bi moral ta sklep začeti veljati tretji dan po objavi v Uradnem listu Evropske unije –
                  
               SPREJEL NASLEDNJI SKLEP:
         
            Člen 1
            Opredelitev pojmov
            Če ni drugače določeno, imajo pojmi, ki se uporabljajo v tem sklepu, enak pomen kot pojmi, ki so opredeljeni v okviru poklicne etike ECB.
         
         
            Člen 2
            Pristojni organ
            Kadar se sporočila z informacijami o kršitvah, prejeta prek orodja za žvižgače, nanašajo na visokega uradnika ECB kot osebo, ki je obtožena kršitve ali je s to osebo povezana, je pristojni organ za ocenjevanje teh sporočil in dajanje povratnih informacij žvižgaču in/ali nadaljnje ukrepanje na podlagi teh sporočil:
            
                        (a)
                     
                     
                        predsednik ali
                     
                  
                        (b)
                     
                     
                        podpredsednik, kadar je predsednik visoki uradnik ECB, ki je naveden v sporočilu.
                     
                  
         
            Člen 3
            Postopek za ocenjevanje in nadaljnje ukrepanje
            
               1.   Na podlagi sporočil z informacijami o kršitvah, prejetih prek orodja za žvižgače, ki se nanašajo na visokega uradnika ECB kot osebo, ki je obtožena kršitve ali je s to osebo povezana, se nadalje ukrepa v skladu s Sklepom Evropske centralne banke (EU) 2016/456 (ECB/2016/3) (3), če ta sporočila sodijo na področje uporabe navedenega sklepa.
            
            
               2.   Če sporočila z informacijami o kršitvah iz odstavka 1 ne sodijo na področje uporabe Sklepa (EU) 2016/456 (ECB/2016/3), se na podlagi njih nadalje ukrepa v skladu z Upravno okrožnico 01/2006 o notranjih upravnih preiskavah (4).
            
            
               3.   Ne glede na odstavek 2 lahko pristojni organ, ki je imenovan na podlagi člena 2:
               
                           (a)
                        
                        
                           pred ugotovitvijo, ali prejete informacije upravičujejo notranjo preiskavo, posreduje prejete informacije Odboru za poklicno etiko ECB, da pridobi njegovo mnenje o zadevi;
                        
                     
                           (b)
                        
                        
                           če ugotovi, da prejete informacije upravičujejo notranjo upravno preiskavo, z odstopanjem od člena 4(1) do (4) Upravne okrožnice 01/2006 odloči, da neposredno uvede upravno preiskavo, in sprejme ustrezno odločitev v skladu s členom 4(5) in (6) Upravne okrožnice 01/2006, vključno z možnostjo, da pristojni organ, ki je imenovan na podlagi člena 2, izjemoma odloči, da upravno preiskavo opravi sam, pri čemer v tem primeru za izvedbo preiskave imenuje posameznika ali skupino na ustrezno visokem položaju.
                        
                     
         
         
            Člen 4
            Začetek veljavnosti
            Ta sklep začne veljati tretji dan po objavi v Uradnem listu Evropske unije.
         
         
            V Frankfurtu na Majni, 27. oktobra 2020
            
               
                  Predsednica ECB
               
               Christine LAGARDE
            
         
         
            (1)  Sprememba okvira poklicne etike ECB (še ni objavljeno v Uradnem listu).
         
            (2)  Kodeks ravnanja za visoke uradnike Evropske centralne banke (2019/C 89/03) (UL C 89, 8.3.2019, str. 2).
         
            (3)  Sklep Evropske centralne banke (EU) 2016/456 z dne 4. marca 2016 o pogojih za preiskave Evropskega urada za boj proti goljufijam v Evropski centralni banki v zvezi s preprečevanjem goljufij, korupcije in drugih nezakonitih dejanj, ki škodijo finančnim interesom Unije (ECB/2016/3) (UL L 79, 30.3.2016, str. 34).
         
            (4)  Upravna okrožnica 01/2006 je bila sprejeta 21. marca 2006 in je dostopna na spletni strani ECB.